Independent Media sê oor Gupta-advertensiesAtul Gupta (Argieffoto) Independent Media het Sondag gesê die maatskappy se besluit om nie advertensies van Oakbay Investments te publiseer nie, was bloot gebaseer op wetlike redes. Volgens die verklaring is die maatskappy nie gekant teen advertensies van eienaars van mededingers, soos Oakbay Investments, in sy publikasies (Pretoria News, Cape Argus en Daily News) nie. “In hierdie geval het Independent Media egter besluit om nie die Oakbay-advertensies te publiseer nie, weens die wetlike risiko wat daarmee gepaard gaan. Die maatskappy het gesê hy neem kennis van die verklaring deur Oakby Investments wat gepoog het om ŉ rasionele handels- en redaksionele besluit te verpolitiseer. “Independent Media verwerp met minagting die aantyging dat die besluit deel was van ŉ ‘volgehoue aanval’ op die Gupta-familie en hul ondernemings,” het dr. Iqbal Survé, uitvoerende voorsitter van die maatskappy, gesê. “Ons besluit het niks te doen met die politieke modderbad waarin die Gupta-familie hulself tans in die Suid-Afrikaanse politieke konteks bevind nie. Ons bevestig ons reg tot redaksionele onafhanklikheid en om self te besluit wat in die beste belang vir ons maatskappy is.” Survé het bygevoeg Independent Media veroordeel enige poging van Oakbay Investments om die maatskappy te boelie of te intimideer en sal alles doen wat nodig is om sy redaksionele en handelsonafhanklikheid te beskerm. Oakbay Investments het Saterdag sy “teleurstelling en afsku” uitgespreek oor die besluit deur Independent Media om nie die advertensies te publiseer nie. Oakbay het gesê die advertensies was ŉ “direkte pleidooi aan Absa, Nedbank, Standard Bank en FNB om 7 500 Oakbay-poste te red deur sy bankdienste aan Oakbay te herstel”. Oakbay voer aan die besluit deur Independent Media is “verdere bewys van ŉ volgehoue aanval op die [Gupta]-familie en sy sakebelange”.